Kyjev 16. februára (TASR) – Desiatky ukrajinských protivládnych demonštrantov dnes ukončili dvojmesačnú okupáciu kyjevskej radnice a využili vládnu ponuku na amnestiu. Informovala o tom agentúra Reuters.
Demonštranti radnicu obsadili začiatkom decembra, keď sa rozšírila vzbura proti rozhodnutiu prezidenta Viktora Janukovyča, ktorý odmietol podpísať kľúčové integračné dohody s EÚ – v prospech úzkych hospodárskych väzieb s Ruskom.
Podľa dohody o amnestii, ktorej cieľom je zmierniť krízu v krajine, ponúkli ukrajinské úrady stiahnutie všetkých obvinení proti aktivistom, ak do pondelka opustia radnicu i ďalšie mestské budovy a odblokujú niektoré hlavné cesty v meste.
Radnicu dnes opustili zamaskovaní muži vo vojenských odevoch a demonštranti, ktorých chránili pred poriadkovou políciou. Pohrozili však, že ak vláda amnestiu nedodrží, vrátia sa.
Opoziční poslanci povedali, že demonštranti opustili aj radnice vo viacerých oblastiach na západnej Ukrajine, ktorá je ohniskom opozície proti Janukovyčovi, ako aj v jednej oblasti na juhovýchode, kde má prezident väčšiu podporu.